NaiveNeuron/SloPal huggingface dataset:
Pavlovičová, Svetlana, poslankyňa NR SR (2013-10-15):
Ďakujem veľmi pekne. Vážené panie poslankyne, vážení páni poslanci, vážení prítomní, Výbor Národnej rady Slovenskej republiky pre pôdohospodárstvo a životné prostredie svojím uznesením č. 184 z 8. októbra 2013 ma určil za spravodajcu k vládnemu návrhu zákona, ktorým sa mení a dopĺňa zákon č. 17/2004 Z. z. o poplatkoch za uloženie odpadov v znení neskorších predpisov. V súlade s § 73 ods. 1 zákona o rokovacom poriadku podávam v prvom čítaní spravodajskú správu, informáciu o predmetnom vládnom návrhu zákona. Uvedený návrh bol doručený poslancom Národnej rady Slovenskej republiky v stanovenej lehote, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil uvedený návrh podľa § 70 ods. 1 zákona NR SR o rokovacom poriadku a podľa legislatívnych pravidiel a zaradil ho v súlade s § 72 ods. 2 rokovacieho poriadku na rokovanie dnešnej 25. schôdze Národnej rady Slovenskej republiky. Konštatujem, že uvedený návrh spĺňa po formálno-právnej stránke všetky náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia poslaneckého návrhu zákona je zrejmý účel navrhovanej úpravy. Všeobecná časť dôvodovej správy obsahuje všetky zákonom požadované informácie. Osobitná časť dôvodovej správy obsahuje odôvodnenie jednotlivých ustanovení. Problematika vládneho návrhu zákona je upravená v práve Európskej únie, nie je obsiahnutá v judikatúre Súdneho dvora Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený vládny návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 27. septembra 2013 č. 690 a podľa § 71 rokovacieho poriadku Národnej rady Slovenskej republiky navrhujem, aby vládny návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet, Výbor Národnej rady Slovenskej republiky pre pôdohospodárstvo a životné prostredie a Výbor Národnej rady Slovenskej republiky pre verejnú správu a regionálny rozvoj. Za gestorský výbor navrhujem Výbor Národnej rady Slovenskej republiky pre pôdohospodárstvo a životné prostredie. Odporúčam, aby určené výbory predmetný vládny návrh zákona prerokovali v termíne do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, skončila som, otvorte, prosím, rozpravu.
Marcinková, Vladimíra, poslankyňa NR SR (2023-12-12):
Ďakujem veľmi pekne za slovo, pán predsedajúci. Ja súhlasím s tým, čo tu bolo povedané od kolegu Pročka, že tu nemôžme hovoriť o konsolidácii, keďže jednak zvyšujú sa príjmy do štátneho rozpočtu s tým, aj keď ako pravicová vláda nemôžme súhlasiť so všetkými nástrojmi, je dôležité, aby sa na tejto strane konsolidovalo, aby sme zvyšovali príjmy a mohli znižovať deficit. Ale k tomu znižovaniu deficitu vôbec nedochádza, pretože zvyšujeme druhou rukou hneď aj výdavky, čo je ten hlavný problém, prečo tu táto bohatá diskusia je. Nemôžme zaťať zuby a povedať si, že dobre, ideme teraz radikálne znížiť deficit, tak sme ochotní pozerať sa aj na, ako tu vláda robí opatrenia, ktoré môžu byť pre niektoré skupiny škodlivé. Ale žiaden pozitívny efekt okrem rozdávania vlastne tieto opatrenia nemajú a tým sú pre slovenskú ekonomiku alarmujúce a nebezpečné, na čo upozorňujú tak orgány Európskej komisie ako aj slovenská rozpočtová rada a tak ďalej. Čo by som, na čo by som chcela ešte poukázať v rámci tejto faktickej poznámky, je tá rôznorodosť diskusie u nás ku konsolidačnému balíčku, kde najčastejšie zaznieva argument, komu dá vláda viac, komu dala predošlá vláda, koho ešte podporí a tak ďalej, pričom v okolitých krajinách tá diskusia je ladená úplne inak. Zacitujem napríklad prezidenta Pavla v Česku: „Konsolidačný balíček by mal byť tvrdší. Ľudom je potrebné vysvetliť, že budúce dva roky budú ťažké,“ uviedol prednedávnom prezident Pavel. Toto je diskusia, ktorá sa vedie v Česku, že ten balíček, ktorý je u nich podľa mňa odvážny, je ešte málo odvážny a potrebujú konsolidovať viac. Toto je zodpovedné vládnutie, že sa bavia o tom, ako ušetriť ešte viac. Ďakujem.
Hrnčiar, Andrej, podpredseda NR SR (2017-12-07):
Vážené panie poslankyne, vážení páni poslanci, otváram siedmy rokovací deň 23. schôdze Národnej rady Slovenskej republiky. Na dnešnom rokovacom dni o ospravedlnenie požiadali poslanci Branislav Gröhling, Marián Kotleba, Veronika Remišová, Richard Vašečka. Pokračujeme v prerušenej rozprave v druhom čítaní o vládnom návrhu zákona o štátnom rozpočte na rok 2018 (tlač 700). Včera neukončil svoje vystúpenie do rozpravy písomne prihlásený poslanec Ján Budaj, nie je tu. Pokračujeme ďalej, pán poslanec Galek. [Pokračovanie rokovania o vládnom návrhu zákona o štátnom rozpočte na rok 2018 ( o návrhu rozpočtu verejnej správy na roky 2018 až 2020) , tlač 700.]
Zmajkovičová, Renáta, podpredsedníčka NR SR (2013-01-31):
Pán poslanec Bublavý.
Blanár, Juraj, podpredseda NR SR (2021-05-03):
Posledná s faktickou poznámkou, pani poslankyňa Monika Kozelová, nech sa páči.
Glváč, Martin, podpredseda NR SR (2019-06-25):
S reakciou pán poslanec Blanár.
Saloň, Marián, poslanec NR SR (2022-05-03):
Ďakujem veľmi pekne. Vážený pán poslanec Faič, vy ste spravil prierez toho, čo sa vlastne deje až do dnešného dňa, a začali ste stretnutím na Slovenskej informačnej službe. To stretnutie bolo tak vážne, že v takomto zložení, čo si všetci asi pamätáme, v histórii Slovenskej republiky nikdy nedošlo k takémuto stretnutiu, aby sa zúčastnila takéhoto stretnutia aj hlava štátu, prezidentka Slovenskej republiky. To znamená, že ak takéto stretnutie bolo vyvolané, tak museli byť veľmi závažné informácie, ktoré aj odzneli na tom stretnutí, že čo sa deje v Slovenskej republike, keď dokázali vytvoriť takú skupinu stretnutia, aká bola tam. Veď vlastne od toho sa to celého odrazilo a tam vlastne bolo poukázané na to, aj následne v správe, ktorá odznela v parlamente, a tak isto aj na, na mojom výbore, že bolo presne poukázané na to, že čo sa deje v trestných konaniach, k akým manipuláciám dochádza. Postupne začali vychádzať informácie a následne až v uznesení Generálnej prokuratúry sa objavili konkrétne veci, konkrétne prepisy legálnych nahrávok vyšetrovateľov, ktorí v tých svojich debatách jasne hovorili, že o čo ide. A tam okrem iného aj hovorili o tzv. protiúdere, ktorý kedysi realizovali Židia. No a ten proti úder sa začal diať. Veď v akej sme situácii dnes? Vyšetrovací tím Oblúk, ktorý to mal riešiť je zrušený, šéfka vyšetrovacieho tímu je mimo toho. Okolo toho sa začínajú diať ďalšie iné veci a finále toho celého je, že sa snažia dostať do väzby opozičného lídra a takisto, už čo sa im podarilo, bývalého ministra vnútra. Takže o tom asi je aj ten protiúder, ktorý bol kedysi spomínaný.
Glváč, Martin, podpredseda NR SR (2016-04-26):
V rozprave vystúpi pán poslanec Budaj.
Sulík, Richard, predseda NR SR (2011-05-26):
Sedem poslancov je prihlásených s faktickými poznámkami. Slovo má, uzatváram možnosť, a slovo má pán poslanec Viskupič.
Danko, Andrej, predseda NR SR (2017-02-01):
Ďakujeme pani poslankyni. Na vystúpenie pani poslankyne 3 faktické poznámky. Uzatváram možnosť prihlásenia s faktickými poznámkami. Pán poslanec Peter Pčolinský.
Šimečka, Michal, podpredseda NR SR (2024-06-26):
Ďakujem pekne. Pani poslankyňa Jaurová, nech sa páči.
Kollár, Boris, predseda NR SR (2020-07-14):
Ja by som len nakrátko reagoval, pán poslanec Kuffa, ja si to pozrem zo záznamu, ale v prípade, že ste sa prihlásili neskoro, tak, samozrejme, nemáte nárok a možnosť sa prihlásiť faktickou. V prípade, že sa tak nestalo, že ste naozaj v rámci rozpravy sa prihlásil, tak sa vám určite za vedenie Národnej rady ospravedlním, ale najprv si to musím pozrieť. Už v minulosti sa stalo, že ste to nestihli a potom ste síce boli nahnevaný, ale neoprávnene. Takže nechcem vám brať to právo na faktickú, v každom prípade si to pozrem, ak sme urobili chybu, ospravedlníme sa, ak nie, tak sa budete musieť naučiť riadne dodržiavať rokovací poriadok. Ďakujem.
Jurinová, Erika, podpredsedníčka NR SR (2015-10-06):
Ďakujem, pán poslanec. Na vaše vystúpenie nie sú faktické poznámky. Vyhlasujem všeobecnú rozpravu za skončenú. Ale pán navrhovateľ sa chce potom vyjadriť v záverečnom slove, takže vyjadrí sa až po hlasovaní. Tak? Áno. Takže prerušujem rokovanie o tomto bode programu. Vyhlasujem krátku prestávku na prípravu hlasovania. (Prestávka.) (Po prestávke.)
Jurinová, Erika, podpredsedníčka NR SR (2012-06-19):
Ďakujem pánovi podpredsedovi. Chce sa vyjadriť k rozprave spravodajca? (Reakcia spravodajcu.) Prerušujem rokovanie o tomto bode programu. Ďalej bude nasledovať prvé čítanie o vládnom návrhu zákona, ktorým sa mení a dopĺňa zákon č. 384/2001 Z. z. o osobitnom odvode vybraných finančných inštitúcií a o doplnení niektorých zákonov a ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov . Vládny návrh zákona má tlač 80, návrh na jeho pridelenie na prerokovanie výborom je v rozhodnutí č. 68. Nech sa páči, pán podpredseda vlády, uveďte tento návrh.
Pčolinský, Peter, podpredseda NR SR (2023-06-28):
Pán spravodajca, pokračujeme ďalej.
Gašpar, Tibor, podpredseda NR SR (2024-10-23):
Ďakujem. Ďalšia v poradí, pani poslankyňa Plaváková, máte slovo.
Danko, Andrej, predseda NR SR (2019-05-15):
Ďakujem. Súčasne vyhlasujem všeobecnú rozpravu za skončenú. Chce sa ešte vyjadriť pani navrhovateľka, pán spravodajca? Nie. Prerušujem rokovanie o tomto bode programu a teda budeme hlasovať o tomto návrhu. Prosím, pokračujeme hlasovaním 11.10 hod. (Prestávka.) (Po prestávke.)
Osuský, Peter, poslanec NR SR (2019-06-24):
Ďakujem pekne. Ďakujem ti, Zuzana, za skutočne na tieto pomery nezvyklý hlboko odborný vstup do diskusie. Bolo pre mňa potešením vypočuť si opäť raz niečo o purizmoch. Áno, nepochybne slovenčina sa vyvinula a rečou ani sváka Ragana, ani Adama Krta sa už hovoriť nebude. Ale je taká zaujímavá drobnosť, ako napr. vládnuca koalícia používala Benátsku komisiu ako kladivo, keď sa jej to hodilo, ale nie vždy je Benátska komisia očividne dôveryhodným orgánom, prípadne ak treba mlátiť prezidenta Kisku, tak hej. (Povedané so smiechom.) O mne sa asi sotva dá povedať, že nectím slovenský jazyk, že ho nedajbože neovládam alebo že mám príliš biednu slovnú zásobu. Naopak, milujem čím ďalej miznúce prechodníky aj príčastia, dnes už aj internet podčiarkuje prechodníky, nepáči sa mu. Mne sa páčia. A pokiaľ ide o tú tému „Na Slovensku po slovensky“, no ono je to tak, samozrejme, pokročili sme o tých 115 rokov od Apponyiho zákonov. Ale, presne vzaté, čo chcel gróf Apponyi svojimi zákonmi docieliť? V Uhorsku po maďarsky. Bolo to, samozrejme, o 100 rokov dozadu so všetkým nedemokratickým a tak ďalej, ale bolo to nezmyselné a bolo to jedna, jeden z klincov do rakve tisícročného Uhorska. Neviedlo to k ničomu dobrému pre Uhorsko a malo to pre Uhorsko smutné konce. Chvalabohu. Vznikla Československá republika a slovenčina sa stala úradným jazykom.
Grendel, Gábor, podpredseda NR SR (2020-11-04):
Ďakujem, pani poslankyňa. Vyhlasujem rozpravu za skončenú a chcem sa opýtať, či chce zaujať stanovisko navrhovateľ. Navrhovateľka alebo navrhovateľ, pán poslanec Lehotský má tiež možnosť. Spravodajkyňa? Nie. Pristúpime k hlasovaniu a prosím pani spoločnú spravodajkyňu z výboru pre verejnú správu a regionálny rozvoj poslankyňu Alexandru Pivkovú, aby hlasovanie uvádzala. (Hlasovanie o návrhu poslancov Národnej rady Slovenskej republiky Jany Žitňanskej a Tomáša Lehotského na vydanie zákona, ktorým sa mení zákon č. 162/2014 Z. z. o verejných zbierkach a o zmene a doplnení niektorých zákonov , tlač 220.)
P. Paška, predseda NR SR: (2007-07-02):
(Hlasovanie.) 139 prítomných, 108 za, 30 sa zdržalo, 1 nehlasoval. Konštatujem, že sme schválili vládny návrh novely zákona č. 124/2006 Z. z. o bezpečnosti a ochrane zdravia pri práci. Tým sme vyčerpali všetky hlasovania o prerokovaných bodoch programu. Vážené pani poslankyne, páni poslanci, kým budeme pokračovať v prerušenej rozprave k správe o aktuálnom vývoji v slovenskom zdravotníctve, ešte pani poslankyňa Kramplová, nech sa páči, sa hlási.
Žiga, Peter, podpredseda NR SR (2024-02-07):
Ďalší v rozprave vystúpi pán poslanec Branislav Vančo. Pán poslanec, máte 44 minút.
Grendel, Gábor, podpredseda NR SR (2021-05-13):
Vážené panie poslankyne, vážení páni poslanci, otváram siedmy rokovací deň 28. schôdze Národnej rady Slovenskej republiky. Na dnešnom rokovacom dni o ospravedlnenie požiadali páni poslanci: Drdul, Kotleba, Medvecký a pani poslankyňa Vaňová. O ospravedlnenie neúčasti z dôvodu práceneschopnosti požiadal pán poslanec Ján Kerekréti. Podľa odhlasovanej zmeny programu pristúpime k rokovaniu o návrhu vlády na skrátené legislatívne konanie o návrhu skupiny poslancov na vydanie zákona, ktorým sa mení a dopĺňa zákon č. 179/2011 o hospodárskej mobilizácii a o zmene a doplnení zákona č. 387/2002 o riadení štátu v krízových situáciách mimo času vojny a vojnového stavu v znení neskorších predpisov a ktorým sa dopĺňa zákon Národnej rady Slovenskej republiky č. 42/1994 o civilnej ochrane obyvateľstva v znení neskorších predpisov. Návrh vlády má tlač 538. Prosím pána podpredsedu vlády a ministra hospodárstva Slovenskej republiky Richarda Sulíka, aby návrh vlády odôvodnil. (Rokovanie o návrhu vlády na skrátené legislatívne konanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 179/2011 Z. z. o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov v znení neskorších predpisov a ktorým sa dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov , tlač 538.)
Hrnčiar, Andrej, podpredseda NR SR (2019-09-19):
Vážené panie poslankyne, vážení páni poslanci, v súlade so zákonom o rokovacom poriadku nasleduje hodina otázok, ktorú týmto otváram. Ešte predtým teda dovoľte, aby som privítal na balkóne základnú školu Žabokreky nad Nitrou. Vítajte! (Potlesk.) Poslanci písomne položili dovčera do 12.00 hodiny 16 otázok na predsedu vlády a 30 otázok na členov vlády a generálneho prokurátora. Overovatelia schôdze vyžrebovali ich poradie. Upozorňujem že na otázky poslancov, ktorí nie sú prítomní v rokovacej sále, sa neodpovedá. Prosím predsedu vlády pána Petra Pellegriniho, aby oznámil, kto z členov vlády bude odpovedať na otázky za neprítomných členov vlády.
Mičovský, Ján, poslanec NR SR (2014-07-01):
Ďakujem.
Krajniak, Milan, minister práce, sociálnych vecí a rodiny SR (2020-06-05):
Vážený pán podpredseda, vážené dámy a páni, účelom tohto skráteného legislatívneho konania je vyriešiť niektoré technické záležitosti, ale najmä teda vyriešiť praktické problémy, ktorým môžme pomôcť pomerne veľa ľuďom zachovať si prácu. Na poslednej tripartite pred necelými dvomi týždňami, alebo pred dvomi týždňami, došlo k dohode medzi zamestnávateľmi, odborármi a, samozrejme, aj vládou, že by sme po dobu mimoriadnej situácie dovolili mimoriadne predĺžiť dohody, ktoré boli uzavreté na dobu určitú. Pýtali sa na to zamestnávatelia najmä v automobilovom priemysle a v nadväzujúcich dodávateľských reťazcoch. To, čo ma teší, je, že odbory takýto návrh odsúhlasili, a preto súčasťou tejto novely zákona o službách zamestnanosti, ako aj Zákonníka práce je tá možnosť predĺžiť po dobu mimoriadnej situácie tieto dohody na dobu určitú. Budú to minimálne veľké stovky pracovných miest, možno až malé tisíce pracovných miest, ktoré týmto zachránime, preto by som vás chcel požiadať o podporu. Druhá vec, ktorá je dôležitá, my sme vyriešili na základe rozhodnutia ministra školstva (ruch v sále, zaznenie gongu), keď sme otvorili škôlky a školy, tak sme tam dali také právne ustanovenie pre tých rodičov, ktorí sa buď boja, alebo nemôžu dať deti do škôlok napríklad, pretože sú kapacitne obmedzené v tom novom režime, aby naďalej mohli poberať to takzvané pandemické, pandemickú OČR. Ale v jasliach sme nemohli urobiť to isté, pretože minister školstva vydáva rozhodnutie, zjednodušene povedané, o ľuďoch, kdežto hlavný hygienik vydáva rozhodnutie o prevádzkach. A preto, aby sme mohli rovnakým spôsobom aj u tých rodičov, ktorí majú deti v jasliach, im umožniť čerpať pandemickú OČR-ku, tak kvôli tomu sme v skrátenom legislatívnom konaní prišli s týmto návrhom zákona. Ďakujem vám za podporu.
Kollár, Boris, predseda NR SR (2020-07-07):
Vážené panie poslankyne, vážení páni poslanci, pokračujeme v popoludňajšom rokovaní druhého dňa 9. schôdze Národnej rady Slovenskej republiky podľa schváleného programu informáciou poslancov Európskeho parlamentu, ktorí boli zvolení na území Slovenskej republiky, o možnostiach čerpania finančných zdrojov Európskej únie na podporu ekonomiky Slovenskej republiky . Je mi cťou privítať poslankyne a poslancov Európskeho parlamentu, ktorí sa počas tohto volebného obdobia prvýkrát zúčastňujú rokovania Národnej rady Slovenskej republiky. Cieľom pozvania je priblíženie možnosti čerpania finančných zdrojov z Európskej únie. Toto stretnutie má o to väčší význam, pretože nás v najbližšom období čakajú výzvy spojené so znižovaním dopadov koronakrízy a s naštartovaním ekonomiky. Pripravuje sa tu veľký balík finančnej pomoci, ktorý Slovenská republika nesmie premárniť. Prosím poslankyne a poslancov Európskeho parlamentu, aby pri nastavovaní čerpania pomoci urobili maximum v rámci svojho pôsobenia. Politická príslušnosť k jednotlivým frakciám či názorové nezhody musia ísť bokom. Prioritou musia byť občania Slovenskej republiky a efektívne čerpania pomoci. Národný záujem by mal mať najväčšiu váhu a prioritu. Naším cieľom je otvoriť kultivovanú diskusiu o možnostiach čerpania tejto pomoci. Verím, že zástupcovia Európskeho parlamentu prinesú konštruktívne a obohacujúce názory. Poslanci Európskeho parlamentu budú postupne vystupovať v poradí, v akom sa prihlásili. Jedna zmena je len tá, že po pánovi poslancovi Štefancovi vystúpi pán Pollák, nakoľko má neodkladné pracovné záležitosti v Bruseli a musí odletieť. Teraz dávam slovo pánovi poslancovi Európskeho parlamentu Ivanovi Štefancovi. Pán poslanec, nech sa páči, máte slovo.
Jurinová, Erika, podpredsedníčka NR SR (2014-11-09):
S reakciou na faktické poznámky pán poslanec Bugár.
Baška, Jaroslav, poslanec NR SR (2018-06-12):
Ďakujem veľmi pekne za slovo. Vážený pán poslanec, tento zákon o azyle nie je o mimovládnych organizáciách, ako ste sa zmienili vy vo vašom vystúpení, nie je to gro teda toho zákona, je to zákon o azyle a exminister Kaliňák povedal naozaj to, čo som chcel povedať aj ja, SMER, ale aj vláda Slovenskej republiky bola vždy proti povinných kvótam, keď si to pozriete, aj v minulosti, proti povinným kvótam sme aj teraz a naozaj aj Brusel, aj Nemci prichádzajú na to, že naozaj povinné kvóty nevyriešia azylovú politiku v Európskej únii, a chcem potvrdiť naozaj tie slová, ktoré boli povedané, že Slovenská republika má dlhé roky, naozaj dlhé roky, je to už aj tradícia, dúfam, že sa táto tradícia nezmení, dlhoročnú tvrdú azylovú, azylovú politiku. Naozaj tie čísla hovoria, hovoria za seba. Slovenská republika je možno krajinou, ktorá má naozaj najmenej azylantov, ktorých, v rámci celej Európskej únie, Únie prijíma. Takže tento zákon treba podporiť, treba ho, treba ho schváliť, nie je to o neziskových organizáciách. A ešte raz opakujem, že strana SMER bola vždy aj bude proti povinným kvótam.
Sulík, Richard, predseda NR SR (2011-02-08):
Vážené panie poslankyne, páni poslanci, poprosím vás dostaviť sa do rokovacej sály, budeme pokračovať v rokovaní. (Krátka pauza.) Vážené panie poslankyne, páni poslanci, pokračujeme, moment. Takže, dámy a páni, pokračujeme v popoludňajšom rokovaní. Poprosím povereného overovateľa, pána poslanca Harmana, aby oznámil výsledky tajného hlasovania o návrhu na voľbu kandidáta na sudcu disciplinárneho súdu (tlač 233). Nech sa páči.
M. Hort, podpredseda NR SR: (2008-11-04):
A slovo má pán poslanec Ján Kovarčík, nech sa páči.
Bartek, Michal, poslanec NR SR (2024-06-13):
Ďakujem veľmi pekne, pán predsedajúci, kolegyne, kolegovia, v rozprave k uvedenému návrhu vystúpili piati poslanci Národnej rady Slovenskej republiky, pričom traja z nich, ja, poslankyňa Števulová a poslanec Čaučík, sme podali pozmeňujúce a doplňujúce návrhy. Spoločná správa gestorského výboru obsahuje štyri body. Budeme o nich hlasovať spoločne s odporúčaním gestorského výboru schváliť. Dajte o nich, prosím, hlasovať.
Figeľ, Ján, podpredseda NR SR (2014-11-08):
Igor Hraško, nech sa páči.
Hudacký, Ján, poslanec NR SR (2015-09-30):
Ďakujem pekne, pán predseda. Vážený pán kolega Bobík, ja som veľmi rád, že si vyzdvihol jeden dôležitý fakt, ktorý je zrejmý a jasný, ale ja som ho nespomenul. Takže som veľmi rád, že si ho pripomenul, a to je súkromného investora ako dobrého hospodára. Ten sa skutočne postará, aby ak zaplatí svojmu generálnemu dodávateľovi, aby tie prostriedky skutočne išli až k tomu poslednému živnostníčkovi, ktorý tam behá s fúrikom po stavbe, pretože jednak to dáva kredit jemu samotnému ako investorovi, ale na druhej strane si je istý, že táto stavba sa dokončí v kvalite, dokončí načas a bude môcť kolaudovať. A ja dávam do rúk týmto návrhom zákona nástroj verejnému obstarávateľovi, aby mohol vstupovať do týchto procesov, aby mohol on odkontrolovať tok týchto zdrojov, aby skutočne aj ten posledný živnostníček dostal zaplatené. A na druhej strane, aby  verejný obstarávateľ, čo je štát, aby bolo jasné, že táto stavba, tá zákazka, na ktorú sú vynaložené verejné prostriedky, čiže prostriedky od daňových poplatníkov, že bude zrealizovaná v kvalite a načas. Veľmi pekne ti ďakujem, že si spomenul toho súkromného investora. Ale vidíte, jednoducho napriek tomu, že ponúkame vláde, štátu, ohromný nástroj na to, aby skutočne mohol dohliadnuť nad tokom týchto prostriedkov, aby nevyšli nazmar, aby tá verejná zákazka bola urobená načas a v patričnej kvalite, napriek tomu oni nechcú takýto nástroj. Môžeme sa opýtať, prečo zástupcovia vlády, prečo poslanci za vládnu stranu, prečo nechcete využiť takýto nástroj? Ďakujem pekne.
Sulík, Richard, predseda NR SR (2011-03-30):
No ďakujem za kvalifikované poznámky, páni kolegovia. Pán Kaliňák, keď viete presne, o čom hlasujete, teda predpokladám, že ste to vedeli, tak potom skúste si to prečítať, aký nezmysel ste odhlasovali. Ja by som sa moc tým nechválil na vašom mieste, že ste vedeli... (Hlasy z pléna.) Pán Kaliňák... (Výkriky v sále.)
Richter, Ján, minister práce, sociálnych vecí a rodiny SR (2015-09-17):
Ďakujem pekne. Pokúsim sa do 19.00 hodiny zareagovať. Ďakujem pekne, aj za tú deklarovanú podporu. Bol by som veľmi prekvapený, ak by takýto návrh zákona nenašiel jednotnú podporu tu v snemovni, pretože žiadna ideológia, nič sa tomuto zákonu jednoducho vyčítať nedá. Je to snaha pomôcť mladým rodinám a pomôcť matkám, ktoré pracovali a rozhodli sa mať rodinu, dieťa. A myslím, že tie matky si to v maximálnej miere zaslúžia. Nechcem ja vyčísľovať tu, čo sme urobili my, čo urobili oni, každopádne je jedna poznámka k tomu, čo pán Mihál naznačil. Pán poslanec, na ministerských radách v rámci Európskej únie sa konzultuje, aby sa prijala nejaká európska smernica na 14 týždňov. To znamená, že my sme absolútne niekde v prvej päťke z hľadiska Európskej únie. To znamená, že bodaj by sme aj v iných dávkach a opatreniach boli na takejto úrovni, na akej sme teraz tu. Ja len pripomeniem, 70 % predstavuje 91 % predchádzajúcej čistej mzdy, lebo je logická vec, že sa z tohto príspevku neodvádzajú veci z hľadiska odvodov daní a ďalších vecí. Áno, a hovorím to úplne, a ja som to povedal už aj predtým, ak dostaneme dôveru a budeme mať ambíciu a šancu o týchto možnostiach rozhodovať, môj záujem je ešte o 5 % to zvýšiť. My by sme sa tak vlastne potom už dostali na 100 % predchádzajúcej čistej mzdy matky, čo, si myslím, v tomto prípade by bolo spravodlivé aj z viacerých dôvodov. Ak by som mal povedať, čo sme v tom robili, no sústredili sme sa možno na iné priority, aby sme mladým ľuďom dali prácu, čo sa nám v značnej miere podarilo. Svedčí o tom 110-tisíc nových pracovných miest. Aj to je spôsob, ako pomáhať mladým ľuďom, a to, myslím si, veľmi významný. Ďakujem, skončil som.
Bugár, Béla, podpredseda NR SR (2018-02-08):
Pani poslankyňa Antošová.
Tomáš, Erik, poslanec NR SR (2019-10-16):
Pán predsedajúci, ďakujem veľmi pekne. Kolegovia, kolegyne, tento návrh zákona je už pomerne verejne dobre známy, preto sa obmedzím na stručné zdôvodnenie s tým, že sme, samozrejme, pripravení v rozprave zodpovedať na všetky otázky. Cieľom tohto návrhu zákona je zmeniť spôsob určovania, resp. výpočtu minimálnej mzdy. Všetci dobre vieme, že v súčasnosti sa tak deje na základe dohody, alebo má skôr diať na základe dohody zástupcov zamestnávateľov, zástupcov zamestnancov a vlády, teda sociálnych partnerov, ale pokiaľ si dobre pamätám, v histórii sa ešte ani raz nestalo, že by sa sociálni partneri dohodli na minimálnej mzde. Prvým dôležitým bodom, ktorým chcem, ktorý chcem uviesť, je, že napriek tomu, čo som povedal, zachovávame aj v tomto zákone možnosť dohody medzi sociálnymi partnermi. Ak sa sociálni partneri dohodnú na výške minimálnej mzdy do 
31. júla, alebo na hospodárskej a sociálnej rade do 31. augusta, tak bude platiť minimálna mzda na základe ich dohody. 
V prípade ale, že sa nedohodnú, tak sa minimálna mzda stanoví vzorcom, ktorý predvída tento návrh zákona. Základom pre výpočet minimálnej mesačnej mzdy bude priemerná nominálna mesačná mzda v slovenskom hospodárstve, ktorú zverejňuje Štatistický úrad, a bude to vlastne, bude to stanovené tak, že minimálna mzda sa stanoví na základe priemernej mzdy, ktorá dva roky predchádza roku, na ktorý je tá minimálna mzda určovaná. A minimálna mzda bude znamenať 60 % tejto priemernej mzdy. Prečo sa to určuje takto? Vieme dobre, že Štatistický úrad v danom roku zverejňuje priemernú mzdu z predchádzajúceho roka až v marci a teda v čase začiatku rozhovorov medzi sociálnymi partnermi, teda medzi zástupcami zamestnávateľov, zástupcami zamestnancov a vládou už bude známa presná, konkrétna výška priemernej mzdy za predchádzajúci rok. A preto je možné na základe tejto sumy určiť vzorcom minimálnu mzdu na ten rok nasledujúci. V oboch prípadoch sa navrhuje, aby sa suma minimálnej mzdy určila celým číslom. A taká posledná menšia zmena je, že po určení minimálnej mzdy bude ministerstvo práce, sociálnych vecí a rodiny zverejňovať túto sumu v Zbierke zákonov, aby si ju verejnosť nemusela počítať sama. Ďakujem veľmi pekne.
P. Markovič, poslanec: (2010-03-03):
A čo je úplne najdôležitejšie pre nás. Zachová sa charakter pohotovostí ako nepretržitého dostupného poskytovania zdravotnej starostlivosti pre pacientov, čo je pre nás absolútne najdôležitejšie a najkľúčovejšie. Ďakujem pekne.
Šefčík, Marek, poslanec NR SR (2020-04-23):
Ďakujem za slovo. Pán Dostál, ďakujem vám za váš príhovor a za to, že ste vyzdvihli niektoré veci z programu, predovšetkým boj proti korupcii. A ja som sa prihlásil hlavne kvôli tomu, aby som povedal niečo podobné, ako už bolo spomínané od kolegu Pročka, že OĽANO dalo obrovský priestor aj tým ľuďom, ktorí bývajú na juhu Slovenska, aj Rómom, a tým, že sa dostali aj poslanci maďarskej národnosti aj rómskej národnosti do Národnej rady, ja si myslím, že majú dostatočne dobré zastúpenie. Ďakujem.
Šeliga, Juraj, poslanec NR SR (2023-05-24):
Ďakujem pekne. Tu sa človek normálne že neprestáva čudovať v tomto parlamente. Ty vystúpiš, pán kolega, a povieš, že je tu zákon o dlhovej brzde, ktorý teda má nejaké chyby, nemá chyby a podobne. Veď my máme zákon o dlhovej brzde a SaS-ka ho brzdí, ak to poviem takto. Veď mohol byť schválený, len ste to furt podmieňovali, podmieňovali, podmieňovali. Nemuseli sme byť v tejto situácii, to je prvá poznámka. A druhá poznámka, že vy hovoríte o rozpočtovej zodpovednosti. Na Matoviča, na Hegera akože šupy-bomby, že to poviem takýmto jazykom, o tom, akí sme všetci nezodpovední, ako sme to zle robili, a potom vy, strana rozpočtovej zodpovednosti, zatnete 600-miliónovú sekeru. Včera. Ako ja neviem, že, iným to už ani nevyčítam, lebo som zvyknutý na to, že idú skôr touto cestou, ale vy, ktorí ste za všetko nie, nie, nie, zákon o dlhovej brzde nie, rozpočtová zodpovednosť áno, áno, to urobme, nedávajme nekryté výdavky a podobne – a potom bác, 600 mil. A teraz... však povedz rovno, ak to chceme vyriešiť, že dáte hlasy na to, aby sme schválili zákon o dlhovej brzde, ktorý je nachystaný, ústavný zákon. A tým pádom ani Milan Krajniak, ani nikto to nemusia predkladať a tá debata sa posunie niekde úplne inde. Len vy ste schopní ešte tu hovoriť a poučovať nás v tejto situácii, akí sme my nezodpovední. Tak ja teraz neviem, že, že kam to už smeruje, ja chápem, že je predvolebná kampaň, ale už aj politici, ktorí tu sedia, sa v tom začínajú strácať. Ďakujem pekne.
Hus, Igor, poslanec NR SR (2022-09-23):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť. Ďalej, aby za gestorský výbor určila hlasovaním Výbor Národnej rady pre obranu a bezpečnosť a aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní.
Figeľ, Ján, podpredseda NR SR (2015-05-13):
S reakciou, nech sa páči, Štefan Kuffa.
Blanár, Juraj, podpredseda NR SR (2023-05-24):
Tri faktické poznámky. Pán poslanec Viskupič ako prvý.
P. Paška, predseda NR SR: (2009-06-30):
(Hlasovanie.) Nie sme uznášaniaschopní, preto vyhlasujem 15-minútovú prestávku. (Prerušenie rokovania o 16.30 hodine.) (Pokračovanie rokovania o 17.00 hodine.)
Jurinová, Erika, podpredsedníčka NR SR (2013-04-16):
O slovo požiadal aj pán minister z miesta. Môžem poprosiť technikov, aby mu zapli mikrofón?
Pčolinský, Peter, podpredseda NR SR (2022-10-20):
Ďakujem pekne. Dávam slovo spoločnému spravodajcovi z výboru pre financie a rozpočet poslancovi Milanovi Kuriakovi, aby informoval Národnú radu o výsledku rokovania výborov a aby odôvodnil návrh a stanovisko gestorského výboru.
Laurenčík, Milan, podpredseda NR SR (2020-09-16):
S reakciou na faktické poznámky pán poslanec Erik Tomáš.
Uhliarik, Ivan, poslanec NR SR (2013-05-16):
Veľmi krátko, ďakujem. Len taká krátka odpoveď pánovi poslancovi Mikloškovi. Cena alebo stanovenie ceny je vždy veľmi ťažké a pri takýchto službách, pretože sčasti to nie je len nákup hardvérov jednotlivým lekárom, lekárňam, prípadne nemocniciam, ale hlavne služieb IT, je vždycky tá cena, sa naozaj veľmi ťažko tvorí. V každom prípade sme túto cenu, sa nám podarilo znížiť z 230 na 130 miliónov eur, čo si myslím, že je obrovská úspora. Tá cena vznikla z auditov, opakovaných auditov, o ktoré žiadalo vtedajšie ministerstvo financií a nezávislí audítori. Takže ja si myslím, že tá cena je taká, aká je, a myslím si, že aj tento, aj pani ministerka tieto... (Prerušenie vystúpenia časomerom.)
Kočiš, Eduard, poslanec NR SR (2021-04-30):
Ďakujem pekne za slovo, pán predsedajúci. Pán minister, ja mám takú jednu obavu, že ak budú prostriedky ministerstva školstva investované tak úžasne, ako boli investované doposiaľ počas vášho prvého roku na poste ministra, tak mám naozaj veľkú obavu, že to bude naozaj investícia chaosu a nesystému, nakoľko už jasný príklad toho, že ste nevedeli zmanažovať dištančné vzdelávanie žiakov, či už základných, alebo stredných škôl, a nechali ste všetko napospas rodičov, napospas učiteľov, nepripravili ste ani domácnosti, ani základné či stredné alebo vysoké školy na to, akým spôsobom toto dištančné vzdelávanie upraviť alebo ako sa k nemu postaviť, prispôsobiť, je znakom toho, že ministerstvo školstva pracuje naozaj nesystematicky a chaoticky. Chcete etablovať nevyužité priestory základných a materských škôl na buď materské, alebo základné školy. Áno, môžem súhlasiť, teda možno aj musím súhlasiť, nakoľko každý jeden priestor, ktorý sa dá zmysluplne využiť, musíme použiť tak, aby tam mohla prebiehať buď predprimárna, alebo primárna výučba. Spomínal ste vo svojej rozprave dvojzmennú prevádzku. Áno, pripúšťam, na Slovensku existuje ešte niekoľko základných škôl, kde naozaj tá dvojzmenná prevádzka žiakov prebieha, ale tieto základné školy sa nachádzajú vo veľmi špecifickom prostredí, kde je ten prísun žiakov naozaj nie kvalitný, ale iba kvantitný. Takže naďalej strkať peniaze do oblastí, ktoré ste tuná na záver spomenul, netvrdím, že to netreba, ale treba to posudzovať veľmi citlivo a nehrnúť sa do všetkých týchto vecí nejako veľmi po hlave. Ale za vašu iniciatívu naozaj ďakujem.
Bugár, Béla, podpredseda NR SR (2018-12-05):
Ďakujem. Teraz dávam slovo spravodajcovi, ktorého určil navrhnutý gestorský výbor pre hospodárstvo, pánovi poslancovi Jančulovi. Nech sa páči.
Laššáková, Jana, podpredsedníčka NR SR (2015-10-07):
Pán spravodajca nechce zaujať stanovisko. Prerušujem rokovanie o tomto bode programu. V rokovaní pokračujeme prvým čítaním o návrhu skupiny poslancov Národnej rady Slovenskej republiky na vydanie ústavného zákona o ochrane starobných dôchodkov . Návrh ústavného zákona má tlač 1740. Návrh na jeho pridelenie na prerokovanie výborom je v rozhodnutí č. 1753. Dávam slovo poslancovi Ľudovítovi Kaníkovi, aby za skupinu poslancov návrh ústavného zákona uviedol. Nech sa páči, pán poslanec.
Brocka, Július, poslanec NR SR (2013-02-07):
Vážený pán predseda, dajte hlasovať o tom, že postúpime návrh do druhého čítania.
Figeľ, Ján, podpredseda NR SR (2012-12-17):
Ďakujem pekne. Prerušujem rokovanie o tomto bode programu. Teraz pristúpime k druhému a tretiemu čítaniu o návrhu na vyslovenie, nie, k prvému čítaniu o vládnom návrhu zákona o podpore poľnohospodárskej prvovýroby v roku 2013. Vládny návrh zákona je uvedený pod tlačou č. 290, návrh na jeho pridelenie výborom má rozhodnutie č. 266. Nech sa páči, opätovne, pán minister Jahnátek, uviesť tento vládny návrh zákona.
Taraba, Tomáš, poslanec NR SR (2021-06-23):
Pani kolegyňa, ja milujem na vás to, keď tu vždy vytiahnete nejakú, neviem odkiaľ, štúdiu, akože to viete sekať úplne z rukáva, tak vždy by som rád pozrel na to, kto je autorom tých štúdií, aké firmy sú za tým a tak ďalej. Veď to je úplne, to je komédia v Amerike, koľko tých štúdií vzniká. Viete čo, v 70-tych rokoch najlepšie viete, aké boli štúdie, že každé ráno je dobré dať si vajíčko aj dva a znižuje to cholesterol, hej. Celá Amerika jedla vajcia. Potom zistili, že majú vysoký cholesterol. Potom boli štúdie, že fajčenie neškodí nikomu, hej. Takže na všetko sú štúdie. Ale mňa zaujalo, keďže ste predstaviteľka SaS, taká ekonomická jednoduchá vec. Vy ste povedali, že na Slovensku sa robia pohovory do práce tým, že zamestnávateľ zisťuje, koľko žena má detí, či ich vychováva sama a tak ďalej. Prosím vás, koľko vy ste vo vláde, keď sa toto deje? Vy neviete, že toto je trestný čin? Toto zisťovať? Vy neviete, že toto na Slovensku nie je možné? A keď sa to za vašej vlády deje, v čo ja verím, že sa to môže diať, pretože taký bordel, aký ste tu vy narobili vo všetkých oblastiach od zadlženia štátu, rozklad verejných financií, všetky tie testovania, čo ste tu narobili, tak vy toto tolerujete? Vy SaS-ka tolerujete, že slovenské ženy musia odpovedať na tieto otázky, aby boli znevýhodňované? Tak, samozrejme, že potom nedostanú prácu, keď vy dovolíte, aby im niekto takéto otázky kládol. Čo s tým plánujete robiť? Komu? To nám tu vyčítate, že toto sa za vašej vlády deje na Slovensku? Že ženy sú znevýhodňované na pohovoroch do pracovného pomeru, lebo sú matkami? Však sa zobuďte už, čo tu robíte?!
V. Veteška, podpredseda NR SR: (2005-03-21):
K. Džupa, poslanec: Ďakujem, pán podpredseda. Chcem reagovať na tú časť príspevku pána poslanca magistra Jarjabka, kde sa zamýšľa nad súvislosťami školstva v nadväznosti na ďalšie odvetvia hospodárstva a spoločenského života. Z tohto pohľadu je otázkou, či je štát povinný, alebo môže zabezpečiť vzdelanie pre generáciu. Zaiste s ním možno súhlasiť, že je to povinnosť štátu, a to z niekoľkých dôvodov. Najmä ale z toho, že tu ide o kontinuálny proces, ktorý sa nezačína dňom, keď vstupuje študent do vysokoškolského prostredia, rovnako aj niekoľkoročný, pretože nie stále absolvovanie vysokej školy je trvalou podmienkou  a jedinou podmienkou pre kvalifikáciu. A vychádzať iba z atribútu, že porovnáme ponuku a dopyt po vysokoškolskom vzdelaní s možnosťami, kapacitnými možnosťami je iba časť úvahy zaiste potrebnej. Ale my musíme brať do úvahy aj potreby a možnosti študentov a ich rodičov. A s tým sa stotožňujem, nie sú dnes pripravené na to, aby umožnili študovať, a preto sa obávame, že vznikne niekoľkoročná diera, ktorú pocíti naša spoločnosť o 10 - 15 rokov. Ďakujem.
Jasaň, Viliam, poslanec NR SR (2011-07-11):
Ale ja počujem pani Dubovcovú, mne to prekáža.
Laššáková, Jana, podpredsedníčka NR SR (2015-03-25):
Prezentujme sa a hlasujeme. (Hlasovanie.) Prítomných 136 poslancov, za návrh bolo 60, proti 1, zdržalo sa 74 poslancov, 1 poslanec nehlasoval. Konštatujem, že sme neschválili, aby sme o tomto zákone rokovali v druhom čítaní. Pristúpime k hlasovaniu o dobe 74 programu, je to prvé čítanie o návrh poslancov Kadúca a Drobu na vydanie zákona, ktorým sa dopĺňa zákon č. 102/2014 Z. z. o ochrane spotrebiteľa (tlač 1458). Dávam slovo spravodajkyni, ktorú určil navrhnutý gestorský výbor pre hospodárske záležitosti, poslankyni Helene Mezenskej, aby hlasovanie uviedla. Nech sa páči, pani spravodajkyňa. (Hlasovanie o návrhu poslancov Národnej rady Slovenskej republiky Miroslava Kadúca a Juraja Drobu na vydanie zákona, ktorým sa dopĺňa zákon č. 102/2014 Z. z. o ochrane spotrebiteľa pri predaji tovaru alebo poskytovaní služieb na základe zmluvy uzavretej na diaľku alebo zmluvy uzavretej mimo prevádzkových priestorov predávajúceho a o zmene a doplnení niektorých zákonov v znení zákona č. 151/2014 Z. z. a ktorým sa dopĺňa zákon č. 147/2001 Z. z. o reklame a o zmene a doplnení niektorých zákonov v znení neskorších predpisov , tlač 1458.)
Baláž, Vladimír, poslanec NR SR (2022-05-20):
Ďakujem pekne. Skôr ako začnem reagovať na pána Richtera, pán poslanec Kuffa Štefan, ja myslím, že by ti zle padlo, keby takto ako ty si ignoroval s ministrom financií prejav bývalého ministra práce a sociálnych vecí, by ti to zle padlo, som mal o tebe vyššiu mienku, si sa dal zneužiť na to, aby bývalý premiér absolútne ignoroval tento prejav. Je mi z toho ľúto. A teraz, dobre, pardon, ospravedlňujem sa, ale naozaj to som nevedel prežiť toto. A chcem povedať k tomu, že áno, ja som už hovoril predtým v skrátenom čítaní, že prídavky na deti sú extrémne dôležitou vecou. Áno, sú extrémne dôležitou, prorodinná politika musí existovať a musí byť správna. Som naozaj všetkými za to, samozrejme, tak ako to spomenul aj minister financií, aj ja som to spomenul predtým, ten environment okolo toho je, bez toho to prakticky vôbec nemôže existovať. Na čo by som chcel v krátkosti reagovať, je to, že tu sa vytvára dojem, ako keby SMER pre prorodinnú politiku vôbec nikdy nič nerobil. Však ja som si to včera prešiel a len poviem pár vecí. Zvýšenie materskej na 100 % čistého príjmu umožnilo mamičkám aj otcom naraz poberať túto dávku. Zvýšil sa rodičovský príspevok o 150 euro, zaviedli sa obedy zadarmo, príspevok na školské potreby pre prvákov, zabezpečilo sa, aby v prípade deflácie neklesli dávky pre rodiny s deťmi a zdravotne znevýhodnenými a tak ďalej a tak ďalej, mohli by sme ešte v tomto naozaj pokračovať. Takže áno, záverom chcem povedať, áno, je naozaj dôležité ďalej budovať prorodinnú politiku, v tomto oceňujem toto, tento návrh, to musím povedať veľmi otvorene, problém je, ako to spomenul aj môj predrečník, že kde nájsť presne tie zdroje.
Chren, Martin, poslanec NR SR (2014-03-20):
Ďakujem veľmi pekne. No, vážený pán kolega, hovorili ste veľa o tom, ako sa chcete obetovať. A ja mám vážnu obavu, že o tom obetovaní sa budeme v najbližších týždňoch, mesiacoch a rokoch ešte počúvať veľmi veľa a že tá obeta môže zájsť až tak ďaleko, že sa obetujete takým spôsobom, až budete chcieť vládnuť s nasledovníkmi tých politikov, ktorí práve katolíkov a kresťanov desiatky rokov na Slovensku prenasledovali. Ale keď už teda hovoríte, že sa chcete obetovať, tak za čo sa chcete obetovať? Ten predložený návrh ústavného zákona má dve časti. V časti ochrany manželstva je z môjho pohľadu na úrovni svetového mieru. Áno, vojna je zlá, to, že ľudia zomierajú, je zlé, všetci chceme mier, tak zadefinujme to, že presadzujeme svetový mier, do ústavy a všetko bude vyriešené. To je hlúposť tiež. Nie? A v tej druhej oblasti, v oblasti justície, je to ešte horšie, pretože ste pripravení podľa vlastných slov obetovať sa za zmeny, ako preukázala vo svojom práve pani kolegyňa Žitňanská a preukáže aj môj kolega pán poslanec Lipšic, po ktorých tá vyobrazená spravodlivosť bude mať nielen zaviazané oči, ale ešte aj zviazané ruky a žalúdočnú nevoľnosť.
Šimečka, Michal, podpredseda NR SR (2023-12-08):
Ďakujem veľmi pekne. S faktickými poznámkami, s poznámkou ako prvý vystúpi pán poslanec Pročko.
Bugár, Béla, podpredseda NR SR (2010-10-12):
Ďakujem veľmi pekne. Otváram všeobecnú rozpravu. Dostal som písomnú prihlášku jedného pána poslanca. Pán poslanec Jahnátek, nech sa páči, môžete vystúpiť a potom otvorím možnosť sa prihlásiť ústne do rozpravy.
Pčolinský, Peter, podpredseda NR SR (2023-02-02):
Otváram všeobecnú rozpravu. Nedostal som žiadnu písomnú prihlášku. Najprv o slovo požiadala pani navrhovateľka a potom, ak som správne počul, aj pán spravodajca? Ste chceli vystúpiť? Nie? (Reakcia spravodajcu.) Tak len pani navrhovateľka, nech sa páči.
Jasaň, Viliam, poslanec NR SR (2015-05-13):
Teraz hlasujeme o prvom bode zo spoločnej správy.
Figeľ, Ján, podpredseda NR SR (2014-11-27):
Nech sa páči, pán kolega Blanár. Nemáte doplňujúcu otázku. Ale máte ďalšiu otázku, dnes je deň Juraja Blanára. Juraj Blanár sa pýta znovu pána ministra dopravy, výstavby a regionálneho rozvoja, toho istého Jána Počiatka, nech sa páči otázku: „V decembri uplynú tri roky od účinnosti zákona o oblastných a krajských organizáciách cestovného ruchu. Vážený pán minister, ako hodnotíte ich činnosť v krajoch a regiónoch Slovenska?“ Nech sa páči.
B. Bugár, podpredseda NR SR: (2004-10-21):
M. Demeterová, poslankyňa: Vážený pán predsedajúci, vážené pani poslankyne, vážení páni poslanci, Výbor Národnej rady Slovenskej republiky pre sociálne veci a bývanie ma na svojej 44. schôdzi určil vystúpiť na dnešnej schôdzi Národnej rady Slovenskej republiky k uvedenému návrhu zákona. V súlade s § 73 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a 68 zákona, ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. Zavedenie poskytovania sociálnej dávky pre poberateľa dôchodku a určenie jej výšky v predkladanom návrhu zákona je podľa predkladateľa opodstatnené a znamená zvýšenie sociálnej pomoci pre občanov v hmotnej núdzi, ktorí si vlastnou prácou nemôžu zlepšiť svoj príjem. Stanovisko Ministerstva financií Slovenskej republiky hovorí, že nebola vykonaná kvantifikácia predkladaných finančných dôsledkov štátneho rozpočtu, ktorú dodatočne predkladateľ písomne doplnil. Dámy a páni, s ohľadom na oprávnenie, ktoré pre mňa ako pre spravodajcu vyplýva z § 73 zákona Národnej rady Slovenskej republiky o rokovacom poriadku v znení neskorších predpisov, odporúčam, aby Národná rada Slovenskej republiky sa uzniesla v zmysle § 73 ods. 3 písm. c) zákona č. 350/1996 na tom, že po rozprave odporučí uvedený návrh zákona prerokovať v druhom čítaní. Dávam tak priestor, aby sa Národná rada hlasovaním vysporiadala s vecným obsahom tohto zákona. Odporúčam, aby sa predkladateľ pokúsil vecný obsah daného zákona zapracovať v súčasnosti do otvorených príslušných zákonov. Súčasne odporúčam v zmysle § 74 ods. 1 zákona č. 350 o rokovacom poriadku Národnej rady Slovenskej republiky v znení neskorších predpisov v súlade s rozhodnutím predsedu Národnej rady Slovenskej republiky č. 894 z 1. októbra 2004 prideliť návrh zákona na prerokovanie: Ústavnoprávnemu výboru Národnej rady, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol uvedený návrh pridelený, ho prerokovali v lehote do 24. novembra 2004 a gestorský výbor do 25. novembra 2004. Ďakujem, pán predsedajúci, skončila som, prosím, otvorte rozpravu.
Laššáková, Jana, podpredsedníčka NR SR (2013-09-25):
Pán poslanec Jasaň, nech sa páči.
Grendel, Gábor, podpredseda NR SR (2021-06-17):
Pán poslanec, pán poslanec, reagujte na rečníka!
Hrnčiar, Andrej, podpredseda NR SR (2019-06-18):
Prosím predsedu NKÚ Karola Mitríka, aby uviedol stanovisko Najvyššieho kontrolného úradu k návrhu záverečného účtu.
Laššáková, Jana, podpredsedníčka NR SR (2015-05-06):
Pán poslanec, no, tak nebolo to absolútne k veci. Na vystúpenie pána poslanca s faktickými poznámkami páni poslanci Martvoň, predseda Národnej rady Peter Pellegrini a pán poslanec Jasaň. Končím možnosť prihlásiť sa s faktickými poznámkami. Nech sa páči, pán poslanec Martvoň.
Slyško, Peter, poslanec NR SR (2024-05-14):
Pán predsedajúci, teraz pristúpime k hlasovaniu o mojom pozmeňujúcom návrhu. Pán predsedajúci, dajte, prosím, o ňom hlasovať.
Zmajkovičová, Renáta, podpredsedníčka NR SR (2014-07-09):
S faktickými poznámkami štyria poslanci, uzatváram možnosť prihlásiť sa. Pán poslanec Kaník.
Danko, Andrej, podpredseda NR SR (2024-01-10):
Pán poslanec Dej.
Kotleba, Marian, poslanec NR SR (2021-07-01):
Miro, ja ťa trošku doplním, možno si to nestihol, možno si len chcel byť taký trošku korektnejší, ale treba na rovinu úplne povedať, že tá hrana tých sprostredkovateľov, tam nejde o nič iné, ako o to, že Matovičko a OĽANO si zase chcú posilniť cez vybraných jedincov svoje postavenie v osadách našich tiež občanov. Lebo vieme veľmi dobre, že ten poplatok za to sprostredkovanie sa teraz zvrhne do organizovanej úžery, kde jednoducho sa rozbehne osadnícka pyramídová hra na základe financovania zo štátneho rozpočtu. Toto bude výsledok tej vašej geniálnej, geniálnej úpravy, ktorú teraz navrhujete, a ktorú nikto príčetný a normálny schváliť nemôže. No, ale bez ohľadu na to, čo si teda myslíme o tomto celom, tak využijem opäť priestor vo faktickej poznámke na to, aby som upozornil na to bé, ktoré tu vládni predstavitelia, poslanci celý deň a dlhodobo zamlčiavajú a nerozprávajú, a síce že s lotériou k očkovaniu občania získajú aj neplodnosť, vysoký krvný tlak, krvné zrazeniny, poruchy nervovej sústavy a zvýšené riziko rakoviny. Takže, milí občania, je to na vás, či sa rozhodnete pre 60 euro alebo preto, že za dva roky na rakovinu z vás bude iba zombi.